钦定古今图书集成/明伦汇编/闺媛典/第361卷 > 郑氏女
## 钦定古今图书集成/明伦汇编/闺媛典/第361卷 > 郑氏女

按《前定录》：武殷者，邺郡林虑人也。少有名誉，乡里信
爱。常欲娶同里郑氏，则殷从母之女也，姿色绝世，雅
有令德，殷甚悦慕，女意亦愿从之，因求为婚，有成约
矣。无何，逼于知己所荐，将举进士，期以三年，从母许之。殷至洛阳，既二年下第，有内黄人郭绍，家富于财，
闻郑氏美，纳赂求婚。郑之母聚其族谋曰：“女年及笄，
殷未成事，吾老矣，且愿见其所适。今有郭绍者求娶，
吾欲许之，如何？”诸子曰：“惟命。”郑氏闻之，泣恚，将断发
为尼者数四。及嫁之夕，忽得疾，昏眩若将不救。时殷
在京师，其夕梦一女呜咽流涕，似有所诉，视之即郑
氏也。殷惊问其故，良久言曰：“某常仰慕君子之德，亦
知君之意，且曾许事君矣。今不幸为尊长所逼，将适
他氏，没身之恨，知复何言！”遂相对而泣。因惊觉悲惋，
且异其事，乃发使验之，则果适人。问其姓氏，则郭绍
也。